ՀԱՇՎԵՏՎՈՒԹՅՈՒՆ
2026 թվականի նոյեմբերի 3-ից 4-ը Մոնակոյի Իշխանապետություն գործուղման արդյունքների մասին
1. ԱՆՈՒՆ, ԱԶԳԱՆՈՒՆ
Խորեն Զարգարյան
2. ԶԲԱՂԵՑՐԱԾ ՊԱՇՏՈՆԸ
«Սպորտի կառավարման կենտրոն» ՓԲԸ տնօրեն
3. ԳՈՐԾՈՒՂՄԱՆ ՎԱՅՐԸ ԵՎ ԺԱՄԿԵՏՆԵՐԸ
Մոնակոյի Իշխանապետություն, 2026 թվականի նոյեմբերի 3-ից 4-ը։
4. ՀՐԱՎԻՐՈՂ ԿՈՂՄԸ
Եվրոպայի խորհուրդ։
5. ԳՈՐԾՈՒՂՄԱՆ ՆՊԱՏԱԿԸ
[bookmark: _GoBack]Մասնակցել Եվրոպայի խորհրդի անդամ երկրների սպորտի հարցերով պատասխանատու նախարարների 19-րդ համաժողովին, որի խորագիրն էր «Ավելի անվտանգ և առողջ սպորտ բոլոր երեխաների համար», ինչպես նաև Սպորտի վերաբերյալ ընդլայնված մասնակի համաձայնագրի (EPAS) խորհրդատվական կոմիտեի լիագումար նիստին և «Ֆուտբոլային խաղերի և մարզական այլ միջոցառումների ժամանակ ապահովության, անվտանգության և սպասարկման խնդիրներին միասնական մոտեցման մասին» Եվրոպայի խորհրդի կոնվենցիայի 10-ամյակին նվիրված միջոցառմանը։
Գործուղման նպատակն էր նաև միջազգային գործընկերների հետ քննարկել սպորտի ոլորտում համագործակցության զարգացման, երեխաների պաշտպանության, հակադոպինգային քաղաքականության, մարզական ենթակառուցվածքների զարգացման և միջազգային մարզական միջոցառումների կազմակերպմանն առնչվող հարցեր։
6. ՔՆՆԱՐԿՎԱԾ ԹԵՄԱՆԵՐԸ
Գործուղման շրջանակում քննարկումների հիմնական ուղղություններն ընդգրկել են՝
· երեխաների անվտանգության և իրավունքների պաշտպանությունը սպորտային միջավայրում,
· սպորտի միջոցով առողջ ապրելակերպի խթանումը և երեխաների ֆիզիկական ակտիվության ապահովումը,
· հակադոպինգային քաղաքականության զարգացումը և միջազգային համագործակցությունը,
· սպորտի կառավարման արդյունավետության բարձրացումը և մարզական ենթակառուցվածքների զարգացումը,
· միջազգային մարզական միջոցառումների կազմակերպմանն ուղղված համագործակցությունը,
· Հայաստանի և գործընկեր երկրների միջև կրթության, գիտության և սպորտի ոլորտներում համագործակցության ընդլայնումը։
· սպորտի միջոցով խաղաղության, հանդուրժողականության, փոխվստահության և սոցիալական համերաշխության խթանումը։
7. ՀԱՆԴԻՊՈՒՄՆԵՐԸ, ԵԼՈՒՅԹՆԵՐԸ, ԲԱՐՁՐԱՑՎԱԾ ԿԱՄ ՔՆՆԱՐԿՎԱԾ ՀԱՐՑԵՐԸ
Եվրոպայի խորհրդի անդամ երկրների սպորտի հարցերով պատասխանատու նախարարների 19-րդ համաժողովում ՀՀ կրթության, գիտության, մշակույթի և սպորտի նախարար Ժաննա Անդրեասյանը հանդես է եկել ելույթով՝ անդրադառնալով սպորտում երեխաների անվտանգության և պաշտպանության ապահովման կարևորությանը։
Նախարարը նշել է, որ սպորտի արժեքը չի սահմանափակվում միայն մարզական նվաճումներով, մեդալներով և ռեկորդներով․ այն կարևոր նշանակություն ունի երեխաների առողջության, զարգացման, արժանապատվության և բարեկեցության ապահովման գործում։ Ընդգծվել է, որ սպորտը նպաստում է նաև կրթությանը, առողջ ապրելակերպին, սոցիալական ներառմանը և համերաշխությանը։
Ելույթի ընթացքում կարևորվել է երեխաների համար անվտանգ և պաշտպանված միջավայրի ստեղծումը՝ բացառելով բռնության, չարաշահման, շահագործման, հոգեբանական ճնշման և խտրականության դրսևորումները։ Այս համատեքստում ընդգծվել են մարզիչների և ոլորտի մասնագետների շարունակական վերապատրաստման, երեխաների պաշտպանության ընթացակարգերի ներդրման, ինչպես նաև խախտումների մասին հաղորդման վստահելի մեխանիզմների ապահովման անհրաժեշտությունը։
Նախարարը ներկայացրել է նաև Հայաստանում այս ուղղությամբ իրականացվող քաղաքականությունը՝ Ֆիզիկական կուլտուրայի և սպորտի զարգացման 2024–2030 թվականների ռազմավարության շրջանակում։ Մասնավորապես՝ անդրադարձ է կատարվել մասսայական և մանկապատանեկան սպորտի զարգացմանը, մարզերում դպրոցահասակ երեխաների համար լողի և դահուկային սպորտի ուսուցման ծրագրերին, ինչպես նաև հանրակրթական դպրոցներում «Առողջ ապրելակերպ» առարկայի ներդրմանը։ Ելույթի ավարտին ընդգծվել է սպորտի՝ որպես երկխոսության, վստահության և խաղաղության ամրապնդման միջոցի կարևորությունը։
Գործուղման շրջանակում նախարար Ժաննա Անդրեասյանը հանդիպել է Համաշխարհային հակադոպինգային գործակալության (WADA) գլխավոր տնօրեն Օլիվիե Նիգլիի և գործակալության նախագահի գրասենյակի տնօրեն Ռաֆալ Պիեխոտայի հետ։
Հանդիպման ընթացքում նախարարը շնորհակալություն է հայտնել Հայաստանին ցուցաբերվող աջակցության և շարունակական համագործակցության համար։ Ներկայացվել են 2027 թվականին Հայաստանում նախատեսվող միջազգային մարզական մրցաշարերը, և կարևորվել է WADA-ի աջակցությունը՝ դրանց նախապատրաստական գործընթացները գործակալության պահանջներին համապատասխան կազմակերպելու ուղղությամբ։
Քննարկվել է հակադոպինգային կրթության բաղադրիչը դպրոցական կրթական ծրագրերում ներառելու հնարավորությունը՝ նպատակ ունենալով բարձրացնել դոպինգի կանխարգելման վերաբերյալ իրազեկվածությունը դեռևս դպրոցական տարիքից։ Այս համատեքստում նախարարը ներկայացրել է «Առողջ ապրելակերպ» կրթական ծրագիրը։ Անդրադարձ է կատարվել նաև Հայաստանում հակադոպինգային գործունեության համար անհրաժեշտ ենթակառուցվածքների զարգացմանը։ WADA-ի ներկայացուցիչները պատրաստակամություն են հայտնել տրամադրել փորձագիտական և խորհրդատվական աջակցություն՝ միջազգային չափանիշներին համապատասխան լիցենզավորված լաբորատորիաների ստեղծման և համապատասխան հետազոտությունների իրականացման ուղղությամբ։
Նախարար Ժաննա Անդրեասյանը հանդիպել է Լիտվայի Հանրապետության կրթության, գիտության և սպորտի նախարար Ռամինտա Պոպովիենեի հետ։
Հանդիպման ընթացքում սպորտի ոլորտում քննարկվել են մարզական քաղաքականության և կառավարման փորձի փոխանակման, մարզական կազմակերպությունների գործունեության թափանցիկության ապահովման և երկու երկրների սպորտային կառույցների միջև անմիջական կապերի հաստատման հարցերը։ Անդրադարձ է կատարվել նաև Հայաստանում 2029 թվականին նախատեսվող ՖԻՖԱ-ի Մ-20 աշխարհի երիտասարդական ֆուտբոլի առաջնության նախապատրաստական աշխատանքներին, մասնավորապես՝ մարզադաշտերի և հարակից ենթակառուցվածքների կառուցման ու կառավարման հարցերին։
Կրթության ոլորտում քննարկվել են բուհերի միջև գործընկերության ընդլայնման, ակադեմիական շարժունության և համատեղ կրթական ծրագրերի իրականացման հնարավորությունները։ Գիտության ոլորտում անդրադարձ է կատարվել «Էրազմուս+» ծրագրի շրջանակում համագործակցության զարգացմանը։
Նախարարը հանդիպել է նաև Պորտուգալիայի Հանրապետության Խորհրդարանական հարցերի նախարարության սպորտի հարցերով պետքարտուղար Պեդրո Դիասի հետ։
Հանդիպման ընթացքում քննարկվել են սպորտի կառավարման, մարզական ենթակառուցվածքների զարգացման, մարզիկների պատրաստման և միջազգային մարզական միջոցառումների կազմակերպման ուղղություններով պորտուգալական փորձի փոխանակման հնարավորությունները։ Նախարարը ներկայացրել է Հայաստանում 2027 թվականին նախատեսվող Ֆրանկոֆոնիայի մարզամշակութային խաղերի կազմակերպման նախապատրաստական աշխատանքները՝ ընդգծելով միջազգային միջոցառումների կազմակերպման պահանջներին, այդ թվում՝ անվտանգության չափանիշներին համապատասխանելու կարևորությունը։
Գործուղման շրջանակում նախարար Ժաննա Անդրեասյանը հանդիպել է Մոնակոյի արքայազն Ալբերտ II-ի բարձրագույն հովանու ներքո գործող «Խաղաղություն և սպորտ» կազմակերպության նախագահ Ժոել Բուզուի, Նորին Մեծություն արքայազն Ալբերտ II-ի խորհրդական Ժան-Ժերոմ Պերեն-Մորտիեի և կազմակերպության գործադիր տնօրեն Մելիսա Սասի հետ։
Հանդիպման ընթացքում ներկայացվել են կազմակերպության գործունեությունն ու նախաձեռնությունները՝ ուղղված սպորտի միջոցով խաղաղության գաղափարի տարածմանը և տարբեր երկրների ու կազմակերպությունների հետ համագործակցության ընդլայնմանը։
Նախարարն ընդգծել է, որ Հայաստանի Հանրապետության կառավարությունը կարևորում է տարածաշրջանում խաղաղության և կայունության հաստատումը՝ այդ համատեքստում առանձնացնելով երկխոսության, փոխվստահության և համագործակցության միջոցով երկարատև ու կայուն խաղաղության ապահովման անհրաժեշտությունը։
Նշվել է, որ երկկողմ համագործակցությունը կարող է նպաստել սպորտի զարգացմանը՝ միաժամանակ խթանելով սոցիալական համախմբվածության ամրապնդումն ու տարբեր համայնքների միջև երկխոսությունը։ Կողմերն անդրադարձել են սպորտային քաղաքականության, կրթական ծրագրերի և երիտասարդական նախաձեռնությունների շրջանակում խաղաղության, հանդուրժողականության և սոցիալական համերաշխության արժեքների համակարգված ներառման հնարավորություններին։
Անդրադարձ է կատարվել նաև Հայաստանում 2029 թվականին նախատեսվող ՖԻՖԱ-ի Մ-20 աշխարհի երիտասարդական ֆուտբոլի առաջնության նախապատրաստական աշխատանքներին, այդ թվում՝ մարզադաշտերի և հարակից ենթակառուցվածքների կառուցման, զարգացման ու կառավարման հարցերին։ Կարևորվել է Պորտուգալիայի փորձի ուսումնասիրությունը, և պայմանավորվածություն է ձեռք բերվել ընդլայնել համագործակցությունը՝ լավագույն փորձի փոխանակման նպատակով։


Ամսաթիվ՝ 12.11.2026

